03/02/2017 | Administración LocalMunicipal
Mugardos
Bases XV Certame de Relato Curto en Galego Concello de Mugardos

ANUNCIO Por Resolución da Alcaldía núm.121/2017, de data 26.01.2017, aprobáronse as bases que rexerán a XV edición do Certame de Relato Curto en galego “Concello de Mugardos”, que se transcribe deseguido, para os efectos de xeral coñecemento. XV CERTAME DE RELATO CURTO EN GALEGO CONCELLO DE MUGARDOS O Concello de Mugardos, a través da Concellaría de Política Lingüística, convoca a quince edición do Certame de Relato Curto en galego Concello de Mugardos. BASES Primeira. –Poderán participar todas aquelas persoas que o desexen, sen límite de idade. Segunda. –Os relatos terán unha extensión máxima de 10 folios. Serán realizados obrigatoriamente en lingua galega (empregando a normativa ortográfica e morfolóxica aprobada pola RAG en 2003). O tema será libre. Deberán presentarse en formato DIN A4 por unha cara, mecanografados a dobre espazo, corpo de letra 12 e encabezados polo título. Os textos terán que ser orixinais, inéditos e non premiados en calquera outro tipo de concurso. Terceira. –Estabelécense tres categorías nas que o xurado designará un/unha gañador/a por categoría. – Categogía de iguais ou maiores de 18 anos; premio un bono de 400 €. – Categoría de 13 a 17 anos, ambos inclusive; premio un bono de 200 €. – Categoría de ata 12 anos, inclusive; premio bono 100 €. O premio de cada unha das categorías consistirá nun bono para mercar libros en galego. Para os relatos infantís haberá Mencións Especiais con diploma acreditativo e lote de libros, se o xurado o considera oportuno. Cuarta. –As/os participantes poderán presentar até un máximo de 3 relatos pero só terán opción a un premio. Achegaranse tres copias sen asinar dentro dun sobre pechado que especificará no exterior o pseudónimo elixido polo/a autor/a, a categoria a que se presenta e o nome do certame. Dentro deste sobre incluirase outro sobre pechado, co pseudónimo no exterior, que deberá conter no seu interior os datos dos autor/a (nome, apelidos, enderezo, teléfono) e fotocopia do documento de identidade ou pasaporte, ou no seu defecto libro de familia, así como declaración xurada de aceptación das bases do certame e de que a obra presentada é orixinal do/a autor/a e inédita. Se é posíbel xuntarase soporte informático do relato. Quinta. –O prazo de entrega dos relatos será durante todo o mes de marzo. Presentaranse no Rexistro de entrada do Concello de Mugardos ou enviaranse mediante correo certificado ao seguinte enderezo indicando: XV CERTAME RELATO CURTO CONCELLO DE MUGARDOS, Concellaría de Política Lingüística do Concello de Mugardos, Avda. de Galicia, 45.15620 Mugardos (A Coruña), segundo o estabelece a Lei de Réxime Xurídico do Procedemento Administrativo Común no art.38.4. Sexta. –O xurado, designado polo Concello de Mugardos, emitirá o seu ditame o 17 de maio, Día das Letras Galegas, dando cumprida notificación deste nos xornais de maior difusión no concello e na Comunidade Autónoma. Os premios poderán ser declarados desertos. Sétima. –O Concello de Mugardos resérvase a propiedade dos relatos premiados, así como os dereitos de publicación das obras premiadas nos medios que considere oportunos. Neste sentido o/a autor/a renuncia a favor do Concello a calquera tipo de remuneración polos seus dereitos de autor, podendo cederlle ao premiado/a o uso e reprodución. Os relatos non premiados permanecerán na casa do Concello, a disposición dos seus autores/as, durante os dous meses seguintes á entrega de premios. Transcorrido este período, os que non foran reclamados serán destruídos. Oitava. –O acto de entrega de premios comunicarase no momento oportuno. Novena. –A participación nesta convocatoria implica a aceptación das normas contidas nas presentes bases, así como a decisión do xurado que será inapelábel. Mugardos, 30 de xaneiro de 2017. A alcaldesa M.ª del Pilar Díaz Otero